বুধবার সন্ধ্যায় ‘সচিন: আ বিলিয়ন ড্রিমস’ দেখতে দেখতে যেন টাইমমেশিনে সওয়ার হয়ে আচমকাই পৌঁছে গিয়েছিলাম ২৫-৩০ বছর আগে।
পরদায় একের পর এক ফুটে উঠছিল ভীষণ চেনা দৃশ্যগুলো। সাহিত্য সহবাসের চার দেওয়াল, ১৯৯২ সালে পার্‌থের সেই নেট প্র্যাক্টিস, ২০০৪-এ ভারতের অস্ট্রেলিয়া সফর থেকে শুরু করে ২০১১-র ২ এপ্রিল বিশ্বচ্যাম্পিয়ন হওয়ার পর উৎসবমুখর ওয়াংখেড়ে। খুব আবেগপ্রবণ হয়ে পড়েছিলাম। হব নাই বা কেন! সচিন তেন্ডুলকরের জীবনের সঙ্গে অঙ্গাঙ্গীভাবে যে আমিও জড়িয়ে রয়েছি।
আমি শুধু সচিনের সতীর্থই নই, ঘনিষ্ঠ বন্ধুও। ওর সঙ্গে আড্ডা, একসঙ্গে বিদেশ সফরে যাওয়া— কত অভিজ্ঞতা। মাস্টারকে ধন্যবাদ। ওর জীবনের ওপর নির্মিত সিনেমায় বন্ধুদেরও অনেকটা জায়গা দিয়েছে বলে। কোনও সিরিজের মধ্যে কীভাবে মাঝে-মধ্যে ক্রিকেটাড্ডায় ডুবে যেতাম সচিনের সঙ্গে, আবার কখনও মনকে একটু হাল্কা করার উদ্দেশে সম্পূর্ণ অন্য বিষয়ে গল্প জুড়ে দিতাম সকলে মিলে— এই সব কিছুই নিখুঁতভাবে ফুটিয়ে তোলা হয়েছে বড় পরদায়।
সচিনের সঙ্গে আমরা কোনও রেস্তোরাঁ বা ধাবায় গিয়ে আড্ডা মারতে পারতাম না। কারণ, রাস্তাঘাটে ওকে দেখলেই জনতা ঝাঁপিয়ে পড়ত প্রিয় নায়কের অটোগ্রাফ বা ছবি তোলার জন্য। সেটা সচিনের কাছে খুব অস্বস্তিকর ছিল। ও এসব এড়িয়ে চলত। তাই ওর বাড়িতেই বেশিরভাগ আড্ডার আসরগুলো বসত। আর সেখানে প্রধান আলোচ্য বিষয় হয়ে দাঁড়াত ক্রিকেটই। প্রধান বক্তাও সচিন। সেই আড্ডাগুলো দারুণভাবে দেখানো হয়েছে সিনেমায়।
সেই সঙ্গে দেখানো হয়েছে ১৯৯২ সালের অস্ট্রেলিয়া সফর। পার্‌থ ও সিডনিতে সেঞ্চুরি করেছিল সচিন। ২০০৪ সালে ভারতের অস্ট্রেলিয়া সফরে আমাকে ফোন করে ডেকে নিত দলের প্র্যাক্টিসে। তখন আমি অস্ট্রেলিয়াতেই থাকি। নেটে সচিনকে বল করার জন্য আমার ডাক পড়ত। কারণ, নেটে ও শুধু আমার বলই খেলতে চাইত। তারপর সিডনির সেই ডাবল সেঞ্চুরি। সব কিছুই তুলে ধরা হয়েছে সিনেমায়।
বুধবার সচিনের সিনেমার স্পেশ্যাল স্ক্রিনিংয়ে চাঁদের হাট বসেছিল। কে ছিলেন না? অমিতাভ বচ্চন থেকে শুরু 
করে আশা ভোঁসলে, শাহরুখ খান, আমির খান, অনিল কপূর, এ আর রহমান, শ্রেয়া ঘোষাল, সোনু নিগম, শান্তনু মৈত্র, বিজেন্দ্র সিংহ।
সচিনকে এতদিন সামনাসামনি বা টিভিতে দেখেছে সকলে। বড় পরদায় এই প্রথম। সচিনের অভিনয়ের উচ্ছ্বসিত প্রশংসা করতে শুনলাম অমিতজি, শাহরুখদের। অমিতাভ সচিনকে অভিনন্দন জানিয়ে বলছিলেন, তোমার সাফল্যের নেপথ্য কাহিনি এবার দেশের তরুণ প্রজন্ম জানতে পারবে।
তার মধ্যেও দু’জনের কথা আলাদা করে বলব। প্রথমজন বাড়ি থেকে বেরোন না অসুস্থতার কারণে। সচিনের গুরু রমাকান্ত আচরেকর। সিনেমা দেখতে এসেছিলেন হুইলচেয়ারে করে। আচরেকর স্যার কথা বলতে পারেন না বললেই চলে। সিনেমা দেখতে দেখতে এতটাই আবেগাপ্লুত হয়ে পড়েছিলেন যে, চোখের কোণ দিয়ে জল গড়িয়ে পড়ছিল। আনন্দাশ্রু।
আর একজন হল ভারতীয় দলের অধিনায়ক বিরাট কোহলি। বান্ধবী অনুষ্কাকে নিয়ে এসেছিল। শো শেষ হতেই সচিনকে জড়িয়ে ধরল। বলল, তোমার জীবনের একটা ক্ষুদ্র অংশ হতে পেরেছি বলে আমি ধন্য। বিরাট মানুষ হিসাবে অসম্ভব নম্র আর বিনয়ী। ওকে সিনেমায় দেখানো হয়েছে বলে সচিনকে ধন্যবাদ জানাল। যুবরাজ সিংহ তো সচিনের পায়ে হাত দিয়ে প্রণামই করে ফেলল। যুবিকে বলতে শুনলাম, গুরু একটু পায়ের ধুলো দাও, এত ছোটখাট হয়েও কীভাবে যে ওই ব্যাটিং করতে!
সিনেমাটা উঠতি ক্রিকেটারদের কাছে বড় প্রাপ্তি। সকলে তো একশো সেঞ্চুরির মালিক সচিনকে চেনে। কিন্তু তার নির্মাণ হল কীভাবে, ওর পরিশ্রম, নিষ্ঠা, উত্থান-পতন— সব দেখানো হয়েছে সিনেমায়। বারবার মনে হয়েছে, আরে। এটা তো এই সেদিনের ঘটনা! ধন্যবাদ মাস্টার। সোনালি স্মৃতিগুলো উসকে দেওয়ার জন্য।
(ভারতীয় দলের প্রাক্তন পেসারের সাক্ষাৎকারভিত্তিক অনুলিখন: সন্দীপ সরকার)